**projektas**

**reg. Nr. T-163**

**2.7.darbotvarkės klausimas**

**Pasvalio rajono savivaldybės taryba**

|  |
| --- |
| sprendimas |
| dėl **MOKINIŲ PAVĖŽĖJIMO ORGANIZAVIMO IR KELIONĖS IŠLAIDŲ KOMPENSAVIMO TVARKOS APRAŠO PATVIRTINIMO** |

|  |  |  |
| --- | --- | --- |
| 2019 m. rugpjūčio d. | Nr. | T1- |
| Pasvalys |

Vadovaudamasi Lietuvos Respublikos vietos savivaldos įstatymo 6 straipsnio 7 punktu, 16 straipsnio 4 dalimi, 18 straipsnio 1 dalimi, Lietuvos Respublikos švietimo įstatymo 36 straipsnio 1, 2, 3 dalimis, Lietuvos Respublikos transporto lengvatų įstatymo 6 straipsnio 1 ir 2 dalimis, Pasvalio rajono savivaldybės taryba nusprendžia:

1. Patvirtinti Mokinių pavėžėjimo organizavimo ir kelionės išlaidų kompensavimo tvarkos aprašą (pridedama).

2. Pripažinti netekusiu galios Pasvalio rajono savivaldybės tarybos 2015 m. lapkričio 25 d. sprendimą Nr. T1-175 ,,Dėl mokinių vežiojimo organizavimo ir kelionės išlaidų kompensavimo tvarkos aprašo patvirtinimo“.

 3. Sprendimas įsigalioja nuo 2019 m. rugsėjo 1 d.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Skyriaus vedėjas

dr. Gvidas Vilys

2019-08-01

Suderinta DVS Nr. RTS-177

Pasvalio rajono savivaldybės tarybai

**AIŠKINAMASIS RAŠTAS**

dėl **MOKINIŲ PAVĖŽĖJIMO ORGANIZAVIMO IR KELIONĖS IŠLAIDŲ KOMPENSAVIMO TVARKOS APRAŠO PATVIRTINIMO**

**2019-08-01**

Pasvalys

1. **Problemos esmė.**

Atsižvelgiant į Pasvalio rajono savivaldybės kontrolės ir audito tarnybos rekomendacijas, keičiamas Pasvalio rajono savivaldybės tarybos 2015 m. lapkričio 25 d. sprendimas Nr. T1-175 ,,Dėl mokinių vežiojimo organizavimo ir kelionės išlaidų kompensavimo tvarkos aprašo patvirtinimo“, nes yra pasikeitę Lietuvos Respublikos transporto lengvatų įstatymas, Lietuvos Respublikos švietimo įstatymas.

Nauja mokinių pavėžėjimo tvarka parengta vadovaujantis realios situacijos įžvalgomis. Numatytoje tvarkoje nesilaikoma tesės aktuose numatytų nuostatų - „1-8 mokinių pavėžėjimo organizavimas iki artimiausios mokyklos“, nes tokių nuostatų taikymas sumažintų pavežamų mokinių skaičių ir sukeltų nusistovėjusios rajone mokinių pavėžėjimo tradicijos sumaištį, nes iki šiol mokiniai laisvai rinkosi ugdymo įstaigą, o Savivaldybė užtikrino mokinių pavėžėjimą.

**2. Kokios siūlomos naujos teisinio reguliavimo nuostatos ir kokių rezultatų laukiama.**

Naujas mokinių pavėžėjimo organizavimo ir kelionės išlaidų kompensavimo tvarkos aprašas atitiks pasikeitusius įstatymų reikalavimus ir Pasvalio rajono savivaldybės audito ir kontrolės tarnybos pasiūlymus geresniam mokinių pavėžėjimo organizavimui ir kelionės išlaidų kompensavimui. Pasikeitus daugiau kaip 50 proc. tvarkos aprašo nuostatų, teikiamas naujas tvarkos aprašas ir lyginamasis variantas nedaromas.

Nauja tvarka siekiama mažinti biurokratiją, vykdyti aiškesnę mokinių pavėžėjimo organizavimo kontrolę, minimalizuoti mokyklų ir vežėjų, Savivaldybės administracijos darbo apimtis organizuojant mokinių pavėžėjimą Pasvalio rajone.

Priimtas sprendimo projektas įtakos kriminogeninei situacijai ir korupcijai neturės.

**3. Skaičiavimai, išlaidų sąmatos, finansavimo šaltiniai.**

Savivaldybės biudžeto išlaidos.

**4. Numatomo teisinio reguliavimo poveikio vertinimo rezultatai, galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

**-**

**6. Sprendimo projekto iniciatoriai.**

Švietimo ir sporto skyrius.

**7. Sprendimo projekto rengimo metu gauti specialistų vertinimai ir išvados.**

Vedėjas dr. Gvidas Vilys

 PATVIRTINTA

 Pasvalio rajono savivaldybės tarybos

 2019 m. rugpjūčio d. sprendimu Nr. T1-

**MOKINIŲ PAVĖŽĖJIMO ORGANIZAVIMO IR KELIONĖS IŠLAIDŲ KOMPENSAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

 1. Mokinių pavėžėjimo organizavimo ir kelionės išlaidų kompensavimo tvarkos aprašas (toliau – Aprašas) reglamentuoja Pasvalio rajono savivaldybės (toliau – Savivaldybė) teritorijoje esančių bendrojo ugdymo, neformaliojo vaikų švietimo, Pasvalio ,,Riešuto“ mokyklos ir Joniškėlio Igno Karpio žemės ūkio ir paslaugų mokyklos mokinių, ikimokyklinio ugdymo įstaigų vaikų, Grūžių vaikų globos namų (toliau – Mokykla) vaikų pavėžėjimo organizavimą ir važiavimo išlaidų kompensavimą.

 2. Aprašas reglamentuoja ir specialiųjų poreikių mokinių iki 21 metų, kurie gyvena Savivaldybės ar kitų savivaldybių teritorijose, bet nepajėgia (negali savarankiškai vaikščioti, dėl didelių sutrikimų yra nesaugūs gatvėje, kelyje ir pan.) patys atvykti į Mokyklą, nemokamą atvežimą į ją ir parvežimą į namus.

 3. Aprašo paskirtis – reglamentuoti įvairius mokinių pavėžėjimo būdus ir užtikrinti lėšų, skiriamų mokinių kelionės išlaidoms kompensuoti, efektyvų panaudojimą.

 4. Pagrindinės Apraše vartojamos sąvokos:

 4.1. **mokinių pavėžėjimas** – tai procesas, kurio metu mokiniai nuvežami į Mokyklą ir parvežami į namus;

 4.2. **vežėjas** – įmonė, įregistruota įstatymų nustatyta tvarka ir turinti teisę vežti keleivius bei jų bagažą, teikianti keleivių vežimo paslaugas Savivaldybės teritorijoje vietinio reguliaraus susisiekimo autobusais;

 4.3. **specialūs reisai** – tai Vežėjo reisai, kai vežama speciali keleivių grupė (mokiniai) į Mokyklą ir iš jos į namus;

 4.4. **Mokyklinis autobusas** – skiriamaisiais ženklais pažymėtas autobusas, vykdantis mokinių pavėžėjimą, priklausantis Mokyklai;

 4.5. **Geltonasis autobusas** – geltonai dažytas, skiriamaisiais ženklais paženklintas autobusas, įsigytas pagal specialias Lietuvos Respublikos Vyriausybės programas, vežantis vaikus (mokinius) specialiais reisais;

 4.6. **vietinio reguliaraus susisiekimo autobusai** – kelių transporto priemonės, vežančios keleivius pagal patvirtintus tvarkaraščius nustatytais maršrutais ne daugiau kaip per dviejų gretimų savivaldybių teritorijas;

 4.7. **tolimojo reguliaraus susisiekimo autobusai** – kelių transporto priemonės, vežančios keleivius pagal patvirtintus tvarkaraščius nustatytais maršrutais daugiau kaip per dviejų savivaldybių teritorijas;

 4.8. **tėvų (globėjų, rūpintojų) transportas** – tai fiziniam asmeniui priklausantis transportas vežantis vaikus, kuriuo dėl sveikatos būklės negalintys važiuoti Mokykliniu, Geltonuoju, specialiais reisais, vietinio ir tolimojo reguliaraus susisiekimo autobusais ar kitu transportu vaikai arba vaikai gyvenantys kaimuose ir miesteliuose, kurių negalima atvežti ir parvežti atgal reguliaraus susisiekimo autobusais, Mokyklų ir Geltonaisiais autobusais.

**II SKYRIUS**

**PAVĖŽĖJIMO ORGANIZAVIMAS**

 5. Į Mokyklas ir atgal vežami kaimuose, miesteliuose toliau kaip 3 kilometrai nuo Mokyklos gyvenantys vaikai (mokiniai), besimokantys pagal priešmokyklinio, ikimokyklinio, bendrojo ugdymo ir neformaliojo vaikų švietimo programas.

 6. Kiekvienų mokslo metų pradžioje, iki rugsėjo 10 d., Mokyklos privalo sutvarkyti mokinio pažymėjimus: išduoti naujus, pratęsti jų galiojimo terminus, patikslinti važiavimo keleiviniu transportu maršrutą, mokyklos pavadinimą ir kt.

7. Mokinių pavėžėjimas vykdomas Mokykliniais, Geltonaisiais autobusais, specialiais reisais, vietinio, tolimojo reguliaraus susisiekimo autobusais, tėvų (globėjų, rūpintojų) transportu.

 7.1. Mokykliniai ir Geltonieji autobusai:

 7.1.1. veža mokinius, gyvenančius kaimuose ir miesteliuose į mokyklą ir į namus;

 7.1.2. veža specialiųjų poreikių mokinius iki 21 metų į Pasvalio „Riešuto“ mokyklą ir į namus jos aptarnaujamoje teritorijoje;

 7.1.3. gali būti naudojami kitoms Mokyklos reikmėms (mokiniams ir mokytojams vykti į olimpiadas, konkursus, varžybas, pažintines ekskursijas, kvalifikacinius renginius, vadovėliams ir kitoms mokymo priemonėms vežti ir kt.), tik laisvu nuo mokinių vežiojimo laiku.

 7.2. Specialūs reisai:

 7.2.1. veža mokinius, gyvenančius kaimuose ir miesteliuose į Mokyklą ir į namus, Mokyklai priskirtoje teritorijoje;

 7.2.2. vežėjo autobusai pagal vežėjo sudarytus ir su Savivaldybės administracija raštu suderintus maršrutus ir tvarkaraščius, vežantys mokinius.

 7.3. Vietinio reguliaraus susisiekimo autobusai:

 7.3.1. veža mokinius, gyvenančius kaimuose ir miesteliuose į Mokyklą ir į namus, Savivaldybės teritorijoje;

 7.3.2. vežėjo autobusai pagal vežėjo sudarytus ir su Savivaldybės administracija raštu suderintus maršrutus ir tvarkaraščius, vežantys mokinius.

 7.4. Tėvų (globėjų, rūpintojų) transportas:

7.4.1. fiziniam asmeniui priklausantis transportas, vežantis vaikus dėl sveikatos būklės negalinčius važiuoti Mokykliniu, Geltonuoju, specialiais reisais, vietinio ir tolimojo reguliaraus susisiekimo autobusais ar kitu transportu arba kurių negalima atvežti ir parvežti atgal reguliaraus susisiekimo autobusais, Mokykliniais ir Geltonaisiais autobusais dėl maršrutų stokos ar netinkamo važiavimo tvarkaraščio;

7.4.2. Savivaldybės **administracija** sudaro mokinių pavėžėjimo sutartį su transporto savininku.

7.5. Tolimojo reguliaraus susisiekimo autobusai:

 7.5.1. veža mokinius, gyvenančius Pasvalio rajone ir kituose rajonuose į Pasvalio rajono mokyklas ir į namus;

 7.5.2. juridiniams ar fiziniams asmenims priklausantys autobusai.

8. Mokyklos vadovas kiekvienų mokslo metų pradžioje, iki rugsėjo 10 d., raštu suderinęs su Savivaldybės administracijos Švietimo ir sporto skyriumi ir Vežėju, sudaro Mokyklinio ar Geltonojo autobuso maršrutus ir tvarkaraščius bei juos patvirtina.

 9. Mokyklos iki kiekvienų mokslo metų rugsėjo 10 d. pateikia Savivaldybės administracijos Švietimo ir sporto skyriui mokinių, kurie naudosis vežėjų paslaugomis, sąrašus, patvirtintus Mokyklos vadovo, nurodant mokinio vardą, pavardę, mokinio pažymėjimo Nr., maršrutą, nuo kokios iki kokios stotelės ir kokiomis savaitės dienomis važiuoja (1 priedas). Per mokslo metus pasikeitus mokinio maršrutui ar važiuojančių mokinių sąrašui, Mokyklos vadovas nedelsiant pakeitimus suderina su Savivaldybės administracijos Švietimo ir sporto skyriumi.

 10. Savivaldybės administracijos Švietimo ir sporto skyrius iki kiekvienų mokslo metų rugsėjo 15 d. vežamų mokinių sąrašus pateikia Vežėjui.

 11. Pagal pateiktus mokinių sąrašus **ir faktinį mokymosi dienų skaičių per mėnesį,** Vežėjas kiekvieną mėnesį apskaičiuoja mokinių pavėžėjimo išlaidas, taikydamas 10 procentų **(apskaičiuojama pagal praėjusių mokslo metų** **praleistų dienų vidurkį)** nuolaidą nuo priskaičiuotos sumos. Sąskaitą faktūrą už praėjusio mėnesio paslaugas iki einamojo mėnesio 10 dienos pristato Savivaldybės administracijos Švietimo ir sporto skyriui. Savivaldybės administracijos Švietimo ir sporto, Apskaitos skyriai gali pareikalauti iš vežėjo ir kitų papildomų dokumentų, kuriais remiantis buvo parengtos sąskaitos faktūros.

 12. Mokyklinių, Geltonųjų autobusų, specialių reisų, vietinio reguliaraus susisiekimo autobusų reisai sudaromi taip, kad būtų racionaliai panaudojamas transportas ir lėšos. Nauji maršrutai ir tvarkaraščiai sudaromi, koreguojami esantys ar naikinami seni, tik Mokyklai raštu pateikus Savivaldybės administracijos Švietimo ir sporto skyriui ir Vežėjui motyvuotą prašymą, (2 priedas). Pagal Mokyklos pateiktą prašymą dėl papildomo reiso skyrimo, koregavimo ir naikinimo sprendžia Savivaldybės administracijos Švietimo ir sporto skyrius kartu su Vežėju.

13. Informaciją apie Mokyklinio ar Geltonojo autobuso maršrutus, grafikus Mokykla mokiniams, jų tėvams (globėjams, rūpintojams) skelbia elektroniniame dienyne ir Mokyklos skelbimų lentoje bei interneto svetainėje.

 14. Informaciją apie specialių reisų, vietinio reguliaraus susisiekimo autobusų maršrutus ir tvarkaraščius Vežėjas raštu teikia Mokykloms ir skelbia rajoniniame laikraštyje ,,Darbas“, Savivaldybės ir Vežėjo interneto svetainėse.

 15. Mokinių vykimo į Mokyklą ir atgal laikas (Savivaldybės teritorijoje) negali būti ilgesnis kaip 2 val., todėl maršruto trukmė į vieną pusę negali būti didesnė kaip 1 valanda.

16. Mokinių, kurie turi specialiųjų ugdymosi poreikių ir nepajėgia patys atvykti į mokyklą mokytis pagal ikimokyklinio, priešmokyklinio ugdymo ar bendrojo ugdymo programas (negali savarankiškai vaikščioti, dėl didelių sutrikimų yra nesaugūs gatvėje ar pan.), pavežimą į mokyklas ir atgal organizuoja Mokyklos savo nustatyta tvarka ir atvejais.

 17. Už sąskaitų faktūrų pateikimą laiku ir nustatyta tvarka, jų duomenų teisingumą atsako Vežėjas.

 18. Savivaldybės administracijos Švietimo ir sporto skyrius gautas sąskaitas faktūras už praėjusio mėnesio mokinių pavėžėjimą pateikia apmokėti Savivaldybės administracijos Apskaitos skyriui.

 19. Savivaldybės administracijos Apskaitos skyrius pagal Vežėjo pateiktas sąskaitas faktūras sumoka Vežėjui už suteiktas paslaugas.

**III SKYRIUS**

**KELIONĖS IŠLAIDŲ KOMPENSAVIMAS**

 20. Savivaldybė kompensuoja šias vaikų (mokinių) pavėžėjimo išlaidas:

 20.1. kaimuose ir miesteliuose gyvenantiems bendrojo ugdymo programas vykdančių mokyklų, profesinio mokymo įstaigų ir neformaliojo vaikų švietimo įstaigų mokiniams, vaikų globos namų vaikams, šių mokyklų ar įstaigų darbo dienomis važiuojantiems į mokyklą ar įstaigą iki 40 km ir atgal mokinio pažymėjime nurodytu maršrutu vietinio reguliaraus susisiekimo autobusais, tolimojo reguliaraus susisiekimo autobusais. Neformaliojo vaikų švietimo įstaigų ir vaikų globos namų vaikams (mokiniams) ši lengvata taikoma ir ne darbo dienomis;

 20.2. vaikų globos namuose gyvenantiems našlaičiams ar likusiems be tėvų globos vaikams, profesinio mokymo įstaigų bendrabučiuose gyvenantiems mokiniams, važiuojantiems mokinio pažymėjime nurodytu maršrutu vietinio reguliaraus susisiekimo autobusais, tolimojo reguliaraus susisiekimo autobusais.

 21. Tolimojo reguliaraus susisiekimo autobusais važiuojantiems mokiniams transporto išlaidos kompensuojamos pateikus važiavimo bilietus, kuriuos mokiniai pasibaigus mėnesiui turi pateikti savo Mokyklai. Su šiais vežėjais atskiros sutartys nesudaromos. Mokyklos vadovo nustatyta tvarka apskaičiuojamos ir išmokamos mokiniams priklausančios kompensacijos. Mokyklos vadovas atsako už važiavimo išlaidų kompensacijų apskaičiavimo, išmokėjimo ir apskaitos teisingumą.

 22. Tėvams (globėjams, rūpintojams), kurie nuosavu transportu paveža savo vaikus, dėl sveikatos būklės negalinčius važiuoti Mokykliniu, Geltonuoju, specialiais reisais, vietinio ir tolimojo reguliaraus susisiekimo autobusais ar kitu transportu arba gyvenančius kaimuose ir miesteliuose, kurių negalima atvežti ir parvežti atgal reguliaraus susisiekimo autobusais, Mokyklų ir Geltonaisiais autobusais dėl maršrutų stokos ar netinkamo važiavimo tvarkaraščio, transporto kuro sąnaudos kompensuojamos Savivaldybės tarybos sprendimu nustatytu keleivių vežimo reguliariais reisais vietinio susisiekimo maršrutais tarifu.

23. Lėšos mokinių pavėžėjimo išlaidoms kompensuoti skiriamos iš Savivaldybės biudžeto.

**IV SKYRIUS**

**BAIGIAMOSIOS NUOSTATOS**

 24. Mokyklinio ar Geltonojo autobuso stovėjimo ir saugojimo vietas, techninės priežiūros ir naudojimo tvarkas nustato Mokyklų vadovai.

 25. Mokyklų vadovai už šio Aprašo reikalavimų vykdymą atsako teisės aktų nustatyta tvarka.

 26. Mokinių pavėžėjimo procesą koordinuoja Savivaldybės administracijos Švietimo ir sporto skyrius.

 27. Savivaldybės administracijos Apskaitos skyrius planuoja Savivaldybės biudžete lėšas, reikalingas kelionės išlaidų kompensavimui.

 28. Ginčai, susiję su vežėjų išlaidų (negautų pajamų) transporto lengvatų kompensavimu, sprendžiami teisės aktų nustatyta tvarka.

 29. Aprašo įgyvendinimo priežiūrą vykdo Savivaldybės administracijos direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Mokinių pavėžėjimo organizavimo ir kelionės

 išlaidų kompensavimo tvarkos aprašo

1 priedas

**(Sąrašo formos pavyzdys)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(įstaigos pavadinimas)

**PAVEŽAMŲ MOKINIŲ SĄRAŠAS**

20\_\_\_ m. \_\_\_\_\_\_\_\_\_\_\_\_\_\_\_\_\_ mėn.

|  |  |  |  |  |  |
| --- | --- | --- | --- | --- | --- |
| **Eil. Nr.** | **Mokinio vardas, pavardė** | **Mokinio pažymėjimo Nr.** | **Maršrutas****(nuo stotelės iki stotelės)** | **Kokiomis savaitės dienomis važiuoja** | **Pastabos** |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

Ugdymo įstaigos vadovas

 A.V. (parašas) (vardas, pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Mokinių pavėžėjimo organizavimo ir kelionės

 išlaidų kompensavimo tvarkos aprašo

 2 priedas

 **(Prašymo formos pavyzdys)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(įstaigos pavadinimas)

 **PRAŠYMAS DĖL \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

20\_\_\_ m. \_\_\_\_\_\_\_\_\_\_\_\_\_\_\_\_\_ mėn.

Maršrutas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pavežamų mokinių skaičius \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Planuojamos išlaidos \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kita aktuali informacija \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ugdymo įstaigos vadovas

 A.V. (parašas) (vardas, pavardė)